Mount Sidley
Mount Sidley je najviši vulkan na Antarktiku i stoga spada u grupu 7 vulkanskih vrhova. Visina mu je između 4181 i 4285 m. To je veliki, uglavnom snijegom pokriveni štitasti vulkan koji je najviši i najmarkantniji od 5 vulkanskih vrhova koji čine Gorje Izvršnog komiteta u Zemlji Marie Byrd. Karakterizira ga spektakularna kaldera na južnoj strani široka 5 km, a nalazi se sjeveroistočno od Mount Waeschea u južnom dijelu gorja. Otkrio ga je kontraadmiral Richard E. Byrd 18. novembra 1934. tokom leta avionom i imenovao po Mabelle E. Sidley, kćeri Williama Horlicka, koji je dao doprinos Byrdovoj antarktičkoj ekspediciji 1933-1935. Uprkos svom statusu, ovaj vulkan prilično je nepoznat usljed izuzetno zabačene lokacije. Slabo je poznat čak i u svijetu planinarstva u poređenju sa daleko poznatijim Mount Erebusom, drugim najvišim antarktičkim vulkanom, koji se nalazi blizu američke i novozelandske baze na Rossovom ostrvu. Prvi zabilježeni uspon na Mount Sidley ostvario je Novozelanđanin Bill Atkinson 11. januara 1990. dok je radio kao podrška Američkom antarktičkom programu (USAP).